b'\n_START_ARTICLE_\nNedelinska katastrofa\n_START_PARAGRAPH_\nNedelinska katastrofa se je zgodila se je 24. oktobra 1960 na kozmodromu Bajkonur pri preizku\xc5\xa1anju prototipa medcelinske balisti\xc4\x8dne rakete Sovjet R-16. Ko je bil prototip rakete na izstrelitveni plo\xc5\xa1\xc4\x8dadi pripravljen za testni polet, je pri\xc5\xa1lo do prehitrega v\xc5\xbeiga druge stopnje motorjev in raketo je razneslo. V nesre\xc4\x8di je umrlo veliko voja\xc5\xa1kega osebja, tehnikov ter in\xc5\xbeenirjev. Po uradnih podatkih je umrlo 78 ljudi, vendar so jih po zadnjih ugotovitvah na\xc5\xa1teli 126. Med \xc5\xbertvami je bil tudi vodja projekta mar\xc5\xa1al Mitrofan Nedelin, po katerem se nesre\xc4\x8da tudi imenuje.\n_START_SECTION_\nOzadje\n_START_PARAGRAPH_\nRaketo R-16, prvo medcelinsko balisti\xc4\x8dno raketo v Sovjetski zvezi, je razvil znanstvenik Mihael Jangelj. Oktobra leta 1960 se je gradnja rakete bli\xc5\xbeala koncu. Nedelin in Jangelj sta upala, da bosta kon\xc4\x8dala z gradnjo in preizkusi pred 7. novembrom, obletnico oktobrske revolucije. Prototip rakete je bil pripravljen na lansirni rampi 41 v kozmodromu Bajkonur in \xc5\xa1tevilni preizkusi, ki so bili potrebni pred izstrelitvijo, so se odvijali po na\xc4\x8drtih.\n_START_SECTION_\n23. oktober\n_START_PARAGRAPH_\n23. oktobra je bil prototip rakete R-16 kon\xc4\x8dan. Potekali so \xc5\xa1e zadnji preizkusi pred vzletom. Raketa je bila dolga ve\xc4\x8d kot 30 m, imela je 3 m premera in bila te\xc5\xbeka 141 ton. Gorivo za raketni pogon je bila du\xc5\xa1ikova kislina; imenovali so jo tudi hudi\xc4\x8dev strup, saj je zelo jedka in strupena. Pri zgorevanju nastaja strupen plin, vendar ima zelo veliko potisno silo. Vsi varnostni postopki in tveganja so bila upo\xc5\xa1tevana, vendar je tehnik, pri pripravi rakete za izstrelitev, pretrgal pirotehni\xc4\x8dne membrane cevi za dotok goriva v zgorevalno komoro. \xc4\x8ceprav to ni bilo takoj nevarno, bi zaradi jedkosti goriva popustile cevi in \xc4\x8dez dva dni bi gorivo lahko po\xc5\xa1kodovalo raketo R-16. Nedelin je bil v dilemi. Lahko bi iz\xc4\x8drpali gorivo in popravili napako, kar bi prestavilo izstrelitev za nekaj tednov ali pa nadaljevali s pripravami na izstrelitev. Odlo\xc4\x8dili so se, da bodo izstrelili raketo brez popravila, zato so se za\xc4\x8deli pospe\xc5\xa1eno pripravljati. Nekatere komponente rakete so se testirale na dan izstrelitve.\n_START_SECTION_\n24. oktober\n_START_PARAGRAPH_\nIzstrelitev rakete je bila na\xc4\x8drtovana za 24. oktober ob 19:30. Zaradi velikega obsega del so nekatera dela potekala isto\xc4\x8dasno. Ker je bil Nedelin nepotrpe\xc5\xbeljiv zaradi zamude, je zapustil opazovalnico in voja\xc5\xa1ke dostojanstvenike ter se vrnil na izstrelitveno plo\xc5\xa1\xc4\x8dad, da bi si ogledal, kako potekajo priprave rakete._NEWLINE_V okviru izstrelitvenih postopkov je bil nastavljiv tokovni regulator nastavljen na nastavitev po izstrelu, moral pa bi biti na predizstrelitveno nastavitev. Regulator je s \xc4\x8dasovnimi elektri\xc4\x8dnimi impulzi kontroliral v\xc5\xbeig, zagon raketnega motorja, nadzoroval lo\xc4\x8ditev pirotehni\xc4\x8dnih membran in stopenjsko lo\xc4\x8ditev med letom. Napa\xc4\x8dno nastavitev je opazil in\xc5\xbeenir in nastavil \xc5\xa1tevec regulatorja na ni\xc4\x8d. Ker so bili varnostni sistemi v \xc4\x8dasu testiranja onesposobljeni in je imela raketa tudi svoje napajanje za v\xc5\xbeig, je in\xc5\xbeenir z resetiranjem \xc5\xa1tevca zagnal drugo stopnjo motorjev._NEWLINE_Druga stopnja motorjev se je v trenutku zagnala. Plameni so bruhnili v rezervoarje za gorivo prve stopnje in vse skupaj je eksplodiralo. Ljudje, ki so bili v neposredni bli\xc5\xbeini rakete, so zgoreli, tisti ki so bili malo dlje, pa so se zastrupili s strupenimi plini. Vse skupaj so posnele tudi kamere, ki so bile postavljene okoli izstrelitvene plo\xc5\xa1\xc4\x8dadi._NEWLINE_Andrej Saharov je opisal mnoge podrobnosti nesre\xc4\x8de. Ko so se zagnali motorji, je ve\xc4\x8dina osebja hotela ste\xc4\x8di stran, vendar so bili ograjeni z varnostno ograjo. \xc4\x8cez nekaj trenutkov so jih zajeli ognjeni plameni gore\xc4\x8dega goriva. Umrlo je 126 \xc4\x8dlanov raketnega osebja, med njimi je bil tudi Nedelin. Pre\xc5\xbeivel pa je znanstvenik Mihael Jangelj ki je ravno takrat \xc5\xa1el v bunker na cigareto . 84 vojakov in \xc4\x8dastnikov je pokopanih v skupni grob v mestnem parku Leninsk.\n_START_SECTION_\nPosledice\n_START_PARAGRAPH_\nO dogodkih 24. oktobra je Nikita Sergejevi\xc4\x8d Hru\xc5\xa1\xc4\x8dov nemudoma uvedel popolno tajnost. V sporo\xc4\x8dilu za javnost je dejal, da je Nedelin in vseh 125 \xc4\x8dlanov raketnega osebja umrlo v letalski nesre\xc4\x8di. Hru\xc5\xa1\xc4\x8dov je ukazal Leonidu Bre\xc5\xbenjevu, da sestavi komisijo, ki bo raziskala vzrok nesre\xc4\x8de. Poleg vzrokov za nesre\xc4\x8do je komisija ugotovila, da je bilo na izstreli\xc5\xa1\xc4\x8du prisotno ve\xc4\x8d osebja kot je bilo potrebno. Mnogi bi morali biti v bunkerjih._NEWLINE_Bre\xc5\xbenjev je za razliko od Hru\xc5\xa1\xc4\x8dova poudarjal, da komisija ne namerava kaznovati saj so bili krivi \xc5\xbee kaznovani. Kasneje je Hru\xc5\xa1\xc4\x8dov vpra\xc5\xa1al Mihaela Jangelja:\xc2\xa0\xc2\xbbAmpak zakaj ste vi pre\xc5\xbeiveli?\xc2\xab\xc2\xa0Yangel je odgovoril z drhte\xc4\x8dim glasom: \xc2\xab\xc5\xa0el sem na cigareto. Vse je moja krivda\xc2\xab\xc2\xa0(\xc2\xab\xd0\x9e\xd1\x82\xd0\xbe\xd1\x88\xd0\xb5\xd0\xbb \xd0\xbf\xd0\xbe\xd0\xba\xd1\x83\xd1\x80\xd0\xb8\xd1\x82\xd1\x8c. \xd0\x92\xd0\xbe \xd0\xb2\xd1\x81\xd0\xb5\xd0\xbc \xd0\xb2\xd0\xb8\xd0\xbd\xd0\xbe\xd0\xb2\xd0\xb0\xd1\x82 \xd1\x8f\xc2\xbb). Kasneje je do\xc5\xbeivel infarkt in ni delal ve\xc4\x8d mesecev. _NEWLINE_Po predstavljenem poro\xc4\x8dilu so januarja 1961 raketni program R-16 nadaljevali. Novembra istega leta so uspe\xc5\xa1no opravili tudi prvi polet. Zaradi zakasnitve programa R-16 je spodbudilo ZSSR k razvoju u\xc4\x8dinkovitej\xc5\xa1ih notranjecelinskih balisti\xc4\x8dnih raket in odlo\xc4\x8ditev Hru\xc5\xa1\xc4\x8dova za namestitev raket na Kubi. Pred nesre\xc4\x8do je imel Jangelj namen Sergeja Koroljeva imenovati za vodjo vesoljskega programa s posadko, vendar so ga dali v program R-16._NEWLINE_Spomenik v spomin na mrtve so postavili v bli\xc5\xbeini Bajkonur, ki ga pred vsakim vzletom obi\xc5\xa1\xc4\x8dejo uradniki Ruske vesoljske agencije.\n_START_SECTION_\nUradne potrditve\n_START_PARAGRAPH_\nSporo\xc4\x8dilo za javnost je navajalo, da je Nedelin umrl v letalski nesre\xc4\x8di med izvajanjem tajne misije. Italijanski \xc4\x8dasopis Continentale je iz tajnih virov prvi\xc4\x8d poro\xc4\x8dal 8. decembra 1960, da so bili mar\xc5\xa1al Nedelin in 100 drugih ljudi ubiti v eksploziji rakete.  16. oktobra 1965 je v \xc4\x8dasopisu The Guardian bil objavljen podroben potek nesre\xc4\x8de, ki jo je opisal ujeti vohun Oleg Penkovski. Leta 1976 je izgnani znanstvenik \xc5\xbdores Medvedev predlo\xc5\xbeil dodatne podrobnosti, ki so bile objavljene v Britanskem \xc4\x8dasopisu New Scientist. 16. aprila 1989 je Sovjetska zveza prvi\xc4\x8d objavila dogodke v \xc4\x8dasopisu Ogoniok'